Тенденциялык көркөм искусство
Тенденциялык көркөм искусство (латынча tendere – багыттоо, умтулуу) – белгилүү бир таптын же коомдук топтун мүнөздөрү менен идеясын пропагандалаган жана аны аң-сезимдүү түрдө жактаган көркөм искусство. Т. к. и. кайсы социалдык топтун тенденцияларын жактаганына байланыштуу прогрессивдүү да, реакциячыл да болушу мүмкүн. Эгер бул тенденциялар туура эмес болсо, башкача айтканда тарыхый процесстин талаптарына каршы келсе, анда алар көркөм чындык талаптарына да карама-каршы келет. Ал эми тенденциялуулук алдыңкы прогрессивдүү идеяларды коргоп турса, анда ал коомдук өнүгүүнүн реалдуу мыйзамдарына таянып, органикалык түрдө турмушту туура чагылдыруу менен байланышат да, көркөм искусствонун таасирдүүлүгүн жогорулатат. Буга XIX кылымдагы орус реалисттик көркөм искусствосу анын ичинен көчүп жүрүүчүлөр көркөм искусствосу мисал боло алат. «Тенденция табигый түрдө көркөм материалдын өзүнөн чыгыш керек» – деген Ф. Энгельс. Прогрессивдүү Т. к. и-до идеялык тенденция жана чындыкты туура, жандуу сүрөттөө ажырагыс гармониядагы биримдикте болушат. Реакциячыл буржуазиялык көркөм искусство өзүнүн тенденциялуулугун курулай айтылган саясый эмес, «таза» көркөм искусство астында жаап-жашырат.

Колдонулган адабияттар
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Кыргыз сүрөт исскуствосу